**Latopolis** (m.kreik. Λατόπολις, myös Λάτων πόλις, *Latōn polis*, Λάττων, *Lattōn*; lat. *Lato*) eli **Ta-Senet** tai **Iunit** (egypt. *Tꜣ-Snt, Jwnyt*; kopt. *Ⲥⲛⲏ, Ⲗⲁⲧⲱⲛ*) oli kaupunki muinaisessa Egyptissä. Se sijaitsi Ylä-Egyptissä eli Thebaiksessa ja kuului Latopoliteen nomokseen.

Maantiede
---------

Latopoliin kaupunki sijaitsi Niilin länsirannalla suunnilleen pohjoisenpuoleisen Afroditopoliin eli Pathyriin ja etelänpuoleisen Eileithyiopoliin puolessa välissä. Kaupunki sijaitsi nykyisen Esnan (Esneh) kaupungin paikalla.

Latopolista ei tule sekoittaa pohjoisempaan Letopoliin kaupunkiin.

Khnumin temppelin hypostyylihallin pylväikköä.

Historia
--------

Kaupungin nimi viittaa niilinahveneen (*Lates niloticus*), joka oli yleisin Niilissä elävistä kalalajeista. Kalaa kunnioitettiin kaupungissa pyhänä, ja se esiintyy veistoksissa yhtenä Neith-jumalattaren symboleista ympyröitynä kehällä, joka ilmaisee kuninkaallisuutta tai jumaluutta. Kreikkalaiset yhdistivät Neithin Atheneen. Kaupungin kultti oli omistettu triadille Khnum ja Neith (tai Menhit) ja heidän poikansa Hike (tai Heka).

Kaupunki oli olemassa edelleen hellenistisellä ja roomalaisella kaudella. Kaupungin asukkaasta käytettiin etnonyymiä *Latopolitēs* (Λατοπολίτης).

Rakennukset ja löydökset
------------------------

Khnumin temppelin pohjapiirros.
Latopoliin Khnumin temppeli on säilynyt poikkeuksellisen hyvin. Temppeli rakennettiin 18. dynastian aikana faarao Thutmosis III:n kaudella 1400-luvun eaa. alkupuolella. Temppeli rakennettiin kokonaan uudestaan hellenistisellä eli ptolemaiolaisella ja roomalaisella kaudella, jolloin se oli maan viimeisiä suuria temppelinrakennusprojekteja.

Temppeli sijaitsee nykyisen Esnan kaupungin keskustassa. Se on tehty hiekkakivestä ja rakennettu tasolle, joka on noin yhdeksän metriä nykyisen kaupungin pintaa alempana. Temppelistä on jäljellä lähinnä sen etupiha ja hypostyylihalli. Egyptiläiseen temppeliin kuuluneet etupuolen pyloni ja takapuolen varsinainen pyhäkkö ovat tuhoutuneet. Hypostyylihallin julkisivun pituus on noin 37 metriä ja korkeus noin 15 metriä. Hallia tukee 24 pylvästä, kuusi neljän pylvään riviä, joiden kapiteelit esittävät lootuksenlehtiä.

Temppelin pihalla oli Menhit-jumalattaren patsas. Hypostyylin seinien reliefeissä oli kuvattuna Khnum ja Menhit ja muita Ylä-Egyptin jumalia sekä muun muassa Ptolemaios VI ja Ptolemaios VIII sekä Rooman keisareita faaraoiksi pukeutuneina.

Noin neljän kilometrin päässä sijaitsi toinen temppeli, joka oli omistettu samoille jumalille. Se purettiin 1800-luvulla kanavan tieltä.

Lähteet
-------

1. ↑  Strabon: *Geografika* 17.812, 17.817
2. ↑  Klaudios Ptolemaios: *Geografia* 4.5.71.
3. ↑  Hierokles: *Synekdemos* s. 732; *Itinerarium Antonini Augusti* s. 160.
4. ↑  Schweitzer, Simon D.: Jwn.yt *Ancient Egyptian Dictionary*. Viitattu 22.2.2021.
5. 1 2 3 4 5 6  Smith, William: "Latopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
6. 1 2  Latopolis *Pleiades*. Viitattu 19.10.2020.
7. 1 2 3  Latopolis (Esna) *Trismegistos*. Viitattu 19.10.2020.
8. 1 2 3  Esna Temple *Famous Historic Bundles*. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Latopolis** Wikimedia Commonsissa